Kohus mõistis Kattaile (33) karistuse ülejäänud osa tingimisi kolmeaastase katseajaga. Ühtlasi tegi kohus Kattaile kohtu korralduse eiramise eest 500 euro suuruse trahvi, kuna ta filmis mobiiltelefoniga kinnist kohtuistungit ning pani need lõigud sotsiaalvõrgustikku üles.

Kohus mõistis Kattaile rangema karistuse, kui nõudis talle kohtuvaidluses riigiprokurör Steven-Hristo Evestus. Evestus taotles Kattaile pooleaastast vangistust, millest tal oleks tulnud vanglas kohe ära kanda üks kuu.

Kattai kaitsja Henrik Kirismäe leidis kohtuvaidluses, et Kattai suhtes tuleks kriminaalasi lõpetada süüteokoosseisu puudumise tõttu tema tegevuses.

Maakohtu otsuse saab vaidlustada Tallinna ringkonnakohtus. Samas kinnitas riigiprokurör Streven-Hristo Evestus ERR.ee-le, et riigiprokuratuur ei pea kohtuotsuse vaidlustamist vajalikuks.

Riigiprokuratuur süüdistas Kattaid selles, et ta ähvardas mullu sügisel korduvalt oma Facebooki lehel peaminister Taavi Rõivast tapmise ja tervisekahjustuste tekitamisega. Süüdistuse kohaselt avaldas Kattai ähvardavaid postitusi mullu 15. ja 25. septembril ning 4. ja 16. oktoobril.

Lisaks postitas Kattai Rõivasele suunatud tapmisähvarduse Reformierakonna toonase peasekretäri Martin Kuke Facebooki lehele, märkis süüdistus.

Seejuures kogus ja avaldas ta erinevat infot peaministri võimaliku elukoha kohta, kirjeldas peaministri isikukaitsjate töötaktikat ning nende kasutatavaid vahendeid.

Kattai on kohtueelses menetluses tunnistanud, et süüdistuses märgitud tekstid ning sõnaavaldused sotsiaalmeediavõrgus Facebook on esitatud tema poolt, kuid leiab, et tema tekstides puuduvad ähvardusele viitavad kuriteotunnused.

Keskkriminaalpolitseinikud pidasid Kattai kuriteos kahtlustatavana kinni mullu oktoobris.

Uurimine tuvastas, et mees kogus ja avaldas erinevat infot peaministri võimaliku elukoha kohta, kirjeldas peaministri isikukaitsjate töötaktikat ning nende kasutatavaid vahendeid.

"Teise inimese tapmisega ähvardamine ei saa olla aktsepteeritav ning sellisele teole järgneb õiguskaitsjate reaktsioon," ütles uurimist juhtiv riigiprokurör Steven-Hristo Evestus ERR.ee-le.

Evestuse sõnul oli mehe käitumises selgeid ohumärke, kuna tema avaldused sisaldasid otseseid ähvardusi kõrge riigiametniku suhtes ning ka viiteid konkreetsetele sammudele, mida ta ähvardatava jälgimiseks teinud oli.

Kriminaalasja uuris keskkriminaalpolitsei ning uurimist juhtis riigiprokuratuur.

Karistusseadustik näeb sellises kuriteos süüdimõistmisel ette kuni viieaastase vanglakaristuse.